CELEX: 32022D0461
Language: lv
Date: 2022-03-15 00:00:00
Title: Komisijas Īstenošanas lēmums (ES) 2022/461 (2022. gada 15. marts), ar ko Īstenošanas lēmumu (ES) 2019/570 groza attiecībā uz rescEU transporta un loģistikas spējām (izziņots ar dokumenta numuru C(2022) 1685) (Dokuments attiecas uz EEZ)

22.3.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 93/193
               
            
         KOMISIJAS ĪSTENOŠANAS LĒMUMS (ES) 2022/461
         (2022. gada 15. marts),
         ar ko Īstenošanas lēmumu (ES) 2019/570 groza attiecībā uz rescEU transporta un loģistikas spējām
         
            
               (izziņots ar dokumenta numuru C(2022) 1685)
            
         
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Lēmumu Nr. 1313/2013/ES (2013. gada 17. decembris) par Savienības civilās aizsardzības mehānismu (1) un jo īpaši tā 32. panta 1. punkta g) apakšpunktu,
         tā kā:
         
                     (1)
                  
                  
                     Lēmumā Nr. 1313/2013/ES ir noteikts rescEU tiesiskais regulējums. Mehānisms rescEU ir Savienības līmeņa spēju rezerve, kuras mērķis ir sniegt palīdzību smagās situācijās, kad ar esošajām kopīgajām spējām valsts līmenī un spējām, ko dalībvalstis apņēmušās iekļaut Eiropas civilās aizsardzības rezervē, nevar nodrošināt efektīvu reaģēšanu uz dabas un cilvēka izraisītām katastrofām.
                  
               
                     (2)
                  
                  
                     Savienības civilās aizsardzības mehānisms (“Savienības mehānisms”) nesen tika pastiprināts ar Eiropas Parlamenta un Padomes Regulu (ES) 2021/836 (2), ar ko groza Lēmumu Nr. 1313/2013/ES. Grozījuma mērķis ir pārvarēt Savienības mehānisma ierobežojumus, kas radušies Covid-19 pandēmijas laikā, un labāk atbalstīt dalībvalstis, ja tās vienlaikus skar vienas un tās pašas vai dažādas ārkārtas situācijas vai katastrofas.
                  
               
                     (3)
                  
                  
                     Transporta un loģistikas operācijas pēdējos gados ir atzītas par problēmu daudzās Savienības mehānisma reaģēšanas operācijās. Covid-19 pandēmijas uzliesmojuma un tās agrīnajā posmā kļuva skaidrs, ka šajā jomā ir vajadzīga stratēģiskāka efektivitāte, jo īpaši attiecībā uz medicīnas piederumu, personāla un pacientu transportēšanu. Transporta un loģistikas resursu nepietiekamību identificēja kā galveno šķērsli, kas neļauj dalībvalstīm sniegt vai saņemt palīdzību.
                  
               
                     (4)
                  
                  
                     Attiecīgi saskaņā ar Lēmuma 1313/2013/ES 12. panta 2. punktu transports un loģistika tika noteikta kā prioritāra joma, lai attīstītu rescEU spējas, kas aptver meža ugunsgrēku dzēšanu no gaisa, neatliekamo medicīnisko palīdzību un ķīmiskos, bioloģiskos, radioloģiskos un kodolincidentus (“CBRN”).
                  
               
                     (5)
                  
                  
                     Galvenajiem uzdevumiem saistībā ar transporta un loģistikas spēju saskaņā ar rescEU vajadzētu būt transporta un saistīto loģistikas pakalpojumu nodrošināšana personām (tostarp pacientiem vai vienībām, kas iesaistītas reaģēšanas operācijās), materiāliem vai aprīkojumam vai iepriekšminēto kombinācijai.
                  
               
                     (6)
                  
                  
                     Apspriešanās ar dalībvalstīm ir parādījusi, ka papildus jau noteiktajai rescEU gaisa spējai, transporta un loģistikas spējas varētu būt daudzfunkcionālas.
                  
               
                     (7)
                  
                  
                     Saskaņā ar Lēmuma Nr. 1313/2013/ES 12. panta 4. punktu kvalitātes prasības tām reaģēšanas spējām, kas ir daļa no rescEU, jānosaka, apspriežoties ar dalībvalstīm.
                  
               
                     (8)
                  
                  
                     Transporta un loģistikas spējas būtu jāveido tā, lai varētu reaģēt uz zemas varbūtības riskiem ar smagām sekām, ņemot vērā Komisijas Īstenošanas lēmuma (ES) 2019/570 (3) 3.d pantā minētās iezīmes un pēc apspriešanās ar dalībvalstīm.
                  
               
                     (9)
                  
                  
                     Tādēļ Īstenošanas lēmums (ES) 2019/570 būtu attiecīgi jāgroza.
                  
               
                     (10)
                  
                  
                     Šajā lēmumā paredzētie pasākumi ir saskaņā ar atzinumu, ko sniegusi Lēmuma Nr. 1313/2013/ES 33. panta 1. punktā minētā komiteja,
                  
               IR PIEŅĒMUSI ŠO LĒMUMU.
         
            1. pants
            Īstenošanas lēmumu (ES) 2019/570 groza šādi:
            
                        1)
                     
                     
                        lēmuma 2. pantu groza šādi:
                        
                                    a)
                                 
                                 
                                    panta 1. punktu groza šādi:
                                    
                                                i)
                                             
                                             
                                                sesto ievilkumu aizstāj ar šādu:
                                                
                                                            “—
                                                         
                                                         
                                                            patvēruma spējas,”;
                                                         
                                                      
                                          
                                                ii)
                                             
                                             
                                                pievieno šādu septīto ievilkumu:
                                                
                                                            “—
                                                         
                                                         
                                                            transporta un loģistikas spējas.”;
                                                         
                                                      
                                          
                              
                                    b)
                                 
                                 
                                    panta 2. punktu groza šādi:
                                    
                                                i)
                                             
                                             
                                                panta i) apakšpunktu aizstāj ar šādu:
                                                
                                                            “i)
                                                         
                                                         
                                                            pagaidu patvēruma spējas;”
                                                         
                                                      
                                          
                                                ii)
                                             
                                             
                                                pievieno šādu j) apakšpunktu:
                                                
                                                            “j)
                                                         
                                                         
                                                            transporta un loģistikas spējas.”;
                                                         
                                                      
                                          
                              
                  
                        2)
                     
                     
                        lēmuma 3.a pantu aizstāj ar šādu:
                        
                           “3.a pants
                           Attiecināmās izmaksas attiecībā uz CRBN dekontaminācijas, CRBN krājumu veidošanas un pagaidu patvēruma, rescEU medicīnisko evakuāciju ar gaisa transportu, 2. un 3. tipa neatliekamās medicīniskās palīdzības vienību, medicīnisko krājumu veidošanas, un transporta un loģistikas spējām
                           
                           Aprēķinot rescEU spēju kopējās attiecināmās izmaksas, ņem vērā visas izmaksu kategorijas, kas minētas Lēmuma Nr. 1313/2013/ES Ia pielikumā.”;
                        
                     
                  
                        3)
                     
                     
                        lēmuma 3.e panta 3. un 4. punktu aizstāj ar šādiem:
                        
                           “3.   rescEU spējas, kas minētas 2. panta 2. punkta c) līdz j) apakšpunktā, nosaka kā tādas, kuras paredzētas, lai pārvaldītu zemas varbūtības riskus ar smagām sekām.
                        
                        
                           4.   Saskaņā ar Lēmuma Nr. 1313/2013/ES 23. panta 4.b punktu gadījumā, ja 2. panta 2. punkta c) līdz j) apakšpunktā minētās rescEU spējas izvieto Savienības mehānisma ietvaros, operāciju izmaksas no Savienības finansiālās palīdzības sedz 100 % apmērā.”;
                        
                     
                  
                        4)
                     
                     
                        pielikumu groza saskaņā ar šā lēmuma pielikumu.
                     
                  
         
            2. pants
            Šis lēmums ir adresēts dalībvalstīm.
         
         
            Briselē, 2022. gada 15. martā
            
               
                  Komisijas vārdā –
               
               
                  Komisijas loceklis
               
               Janez LENARČIČ
            
         
         
            (1)  OV L 347, 20.12.2013., 924. lpp.
         
         
            (2)  Eiropas Parlamenta un Padomes Regula (ES) 2021/836 (2021. gada 20. maijs), ar ko groza Lēmumu Nr. 1313/2013/ES par Savienības civilās aizsardzības mehānismu (OV L 185, 26.5.2021., 1. lpp.).
         
            (3)  Komisijas Īstenošanas lēmums (ES) 2019/570 (2019. gada 8. aprīlis), ar ko paredz noteikumus par Eiropas Parlamenta un Padomes Lēmuma Nr. 1313/2013/ES īstenošanu attiecībā uz rescEU spējām un groza Komisijas Īstenošanas lēmumu 2014/762/ES (OV L 99, 10.4.2019., 41. lpp.).
      
      
         
            PIELIKUMS
            Īstenošanas lēmuma (ES) 2019/570 pielikumam pievieno šādu 10. iedaļu:
            
               
                           “10.
                        
                        
                           
                              Transporta un loģistikas spējas
                           
                           
                                       
                                                    
                                                
                                                
                                                   Uzdevumi
                                                
                                             
                                    
                                       
                                                   —
                                                
                                                
                                                   Transporta un ar to saistītu loģistikas pakalpojumu sniegšana personām, tostarp pacientiem un vienībām, kas iesaistītas reaģēšanas operācijās, materiāli vai aprīkojums, vai iepriekš minētā apvienojums.
                                                
                                             
                                                   —
                                                
                                                
                                                   Var iekļaut 1., 2., 3. un 4. iedaļā aprakstītos uzdevumus.
                                                
                                             
                                 
                                       
                                                    
                                                
                                                
                                                   Spējas
                                                
                                             
                                    
                                       
                                                   —
                                                
                                                
                                                   Lidmašīnām – spēja transportēt vismaz 35 personas vai transportēt vismaz 7 tonnas materiāla, vai abus.
                                                
                                             
                                                   —
                                                
                                                
                                                   Spēja darboties gan dienā, gan naktī.
                                                
                                             
                                                   —
                                                
                                                
                                                   Spēja nodrošināt attiecīgas loģistikas atbalsta funkcijas (piemēram, materiālu iekraušana/izkraušana).
                                                
                                             
                                                   —
                                                
                                                
                                                   Spēja vajadzības gadījumā darboties problemātiskos apstākļos (1).
                                                
                                             
                                                   —
                                                
                                                
                                                   Spēja vajadzības gadījumā veikt īpašu preču (2) transportēšanu un loģistiku saskaņā ar attiecīgiem starptautiskiem standartiem.
                                                
                                             
                                 
                                       
                                                    
                                                
                                                
                                                   Galvenie komponenti
                                                
                                             
                                    
                                       
                                                   —
                                                
                                                
                                                   Apkalpe, kas piemērota veicamajiem uzdevumiem un operāciju grafikam.
                                                
                                             
                                                   —
                                                
                                                
                                                   Tehniskais personāls, kas ir atbilstoši aprīkots un apmācīts dažādu iepriekš definēto uzdevumu veikšanai.
                                                
                                             
                                                   —
                                                
                                                
                                                   Piemērotas sakaru iekārtas (piemēram, “gaiss–gaiss” un “gaiss–zeme” saziņai, veicot gaisa operācijas).
                                                
                                             
                                                   —
                                                
                                                
                                                   Integrēts modulis loģistikas operācijām, piemēram, iekraušanas un izkraušanas operācijām.
                                                
                                             
                                 
                                       
                                                    
                                                
                                                
                                                   Pašpietiekamība
                                                
                                             
                                    
                                       
                                                   —
                                                
                                                
                                                   Dažādu iekārtu spēju nodrošināšanai glabāšana un apkope.
                                                
                                             
                                                   —
                                                
                                                
                                                   Aprīkojums saziņai ar attiecīgajiem partneriem, konkrētāk, tiem, kuri atbildīgi par koordināciju notikuma vietā.
                                                
                                             
                                 
                                       
                                                    
                                                
                                                
                                                   Izvietošana
                                                
                                             
                                    
                                       
                                                   —
                                                
                                                
                                                   Spēj izbraukt ne vēlāk kā 12 stundu laikā pēc piedāvājuma pieņemšanas.
                                                
                                             
                                                   —
                                                
                                                
                                                   Lidmašīnām – spēja bez degvielas uzpildes veikt lidojumu vismaz 2 000  jūras jūdžu (3 700  km) attālumā ar 5 tonnu kravnesību.
                                                
                                             
                                 
                     
            
               (1)  Attiecībā uz spējām ar gaisa transportu šādi apstākļi var ietvert arī gadījumus, kad skrejceļi, lai paceltos vai nosēstos, nav pieejami, vai tie ir īsi vai bojāti.
            
               (2)  Piemēram, bīstamas preces, medicīnas preces, aukstās ķēdes loģistika vakcīnu transportēšanai u. c.”